ועדת העבודה והרווחה, כנסת 24, פרוטוקול מספר 23, 2021-10-07 11:48

אפרת רייטן: אני פותחת את הישיבה בנושא הצעת צו עובדים זרים, נגיף קורונה החדש, הוראת שעה תיקון מספר 21, הארכת תוקף הוראת שעה תשפ"ב-2021.

אפרת רייטן: 7.10.2021, א' בחשון תשפ"ב, השעה היא 11:47.

אפרת רייטן: אני רוצה שיציגו לנו את הצו שאני זוכרת שדנו בו לפני מספר חודשים, נדמה לי שלושה חודשים זה היה, וכעת פג תוקפו ואנחנו מבקשים לשמוע ממשרד הבריאות שיזכיר לנו את הצורך שלו, אנחנו מדברים על זה שבעצם נותנים כאן, מי נמצא ממשרד הבריאות בזום?

שלמון: ד"ר אשר שלמון.

אפרת רייטן: ד"ר אשר שלמון.

אפרת רייטן: בוא נראה אותו בבקשה את אדוני.

אפרת רייטן: בינתיים רק באמת אני מקריאה מתוך הבקשה להארכת הצו.

אפרת רייטן: שלום לך אדוני.

אפרת רייטן: בכל אופן אני רק רוצה באמת להקריא מתוך הבקשה שאתם העברתם לנו, שביום ה-4.8.2020 התקיים דיון בוועדת העבודה הרווחה והבריאות, בטיוטה של חוק עובדים זרים, אני לא קוראת את כל השם המלא שלו, הוראת שעה, שלאחריו אושרה הוראת שעה ונכנסה לתוקפה ביום 5.8.2020 לתקופה של שלושה חודשים, תוקף הצו הוארך עד ליום ה-4.2.2021 באישור ועדת העבודה, ועם התפזרותה של הכנסת ה-24 תוקף הוראות השעה הוארך עד ה-6.7.2021 בהתאם לקבוע בסעיף 38 לחוק יסוד הכנסת או תום תקופת ההכרזה על מצב חירום בשל נגיף הקורונה מכוח חוק סמכויות מיוחדות להתמודדות עם נגיף הקורונה החדש, הוראת שעה תש"פ-2020 לפי המוקדם.

אפרת רייטן: ביום 28.7.2021 אישרה ועדת העבודה הארכה נוספת של הצו מיום פרסומו ועד ליום ה-7.10 שזה כאמור היום.

אפרת רייטן: לאור ההנחיות כאמור ומאחר שלפי סעיף 6 ג' א' לחוק עובדים זרים 1991, לא חלה חובת העמדת ביטוח רפואי ומגורים הולמים על מעסיק של עובדים פלשתינאים כאמור בסעיף זה ולכן נכנסה לתוקף הוראת השעה.

אפרת רייטן: אדוני אתה איתנו על הקו, נכון?

אפרת רייטן: אני מבינה שאתם מציעים להאריך את תוקף הוראת השעה בשלושה חודשים נוספים או עד תום תקופת ההכרזה על מצב חירום.

אפרת רייטן: הוא נפל?

אפרת רייטן: הוא פשוט איננו.

אפרת רייטן: בבקשה אשר.

שלמון: אני שומע אתכם שוב, פשוט נפלתם לי וחזרתי.

אפרת רייטן: אז אנחנו נפלנו, או-קי, בסדר.

אפרת רייטן: אז הנה אנחנו מבקשים את התייחסותך לבקשה שלכם להאריך את הצו.

שלמון: כשמדברים על פועלים פלשתינאים המטרה היא לאפשר שגרת עבודה שמאפשרת למשק לתפקד ובאותה מידה לאותם פועלים להתפרנס.

שלמון: במהלך הקורונה היו מועדים שבהם בפועל בגלל גלי התחלואה גם פה וגם בגדה נאלצנו להטיל הגבלות עד לכדי סגר ולכן נוצרו בעצם אותן הנחיות.

שלמון: המטרה כרגע היא לא להפעיל אותן אלא להפסיק את ההנחיות האלה במצב נצור כדי שבאמת אם פתאום תהיה התפרצות משמעותית ביהודה ושומרון שתצריך הגבלת כניסה מסיבית עדיין אפשר יהיה לאפשר לאותם עובדים לשהות פה לפי התנאים שנקבעו בצו ולתפקד גם לטובת המשק שלנו וכמובן גם לטובתם.

שלמון: שוב אני אדגיש וזה חשוב שזה יהיה מובן ומובהר, בשלב זה התנועה היא חופשית, כל פועל פלשתינאי מחוסן יכול להיכנס ולצאת מדי יום ומעבר לכך אין איזה שהן השלכות משמעותיות, אנחנו עוד צריכים לסגור את סוגיית המנה השלישית שלהם, אני מניח שנעשה את זה בשבוע הקרוב, אבל מעבר לזה מדובר בבקשה להאריך צו שהוא בעצם נצור.

אפרת רייטן: רק שאלת הבהרה, דווקא בנוגע לדברים שאמרת בסוף, למה הכוונה החיסון השלישי שכרגע יש או אין לאותם, - - - כי אזרחי המדינה מחוייבים.

שלמון: אנחנו חיסנו כ-120 אלף עובדים, אנחנו חיסנו כ-120 אלף עובדים פלשתינאים במודרנה, בניגוד לפייזר עדיין אין החלטה של מדינת ישראל לתת בוסטר למודרנה.

שלמון: היה דיון ארוך אתמול בצט"מ, אנחנו מחכים לעוד נתונים מחברת מודרנה וליין דס ל-FDA, לכן בשלב זה מי שחוסן פעמיים במודרנה יוכל להיכנס מדי יום ללא בעיה, תהיה נקודה קטנה שנצטרך עוד לפתור אותה או לדקדק אותה, במקומות שמחייבים תו ירוק מה אנחנו עושים,

אפרת רייטן: נכון.

שלמון: גם לכך אני מניח שניתן פתרון.

אפרת רייטן: או-קי, תודה רבה לך.

אפרת רייטן: גאולה, בואי תציגי את שמך ואת תפקידך.

גאולה צמח: עורכת דין גאולה צמח מזרוע הוועדה למיסוי וכלכלה.

גאולה צמח: אנחנו ביקשנו את הארכת הצו לאור עמדת משרד הבריאות שנמצא כרגע על ידי הגורם המקצועי.

גאולה צמח: לצורך הארכת הצו, בעצם בסוף בחינת הארכת הצו אנחנו באמת לפני כן ביקשנו את העמדות, גם בפן הכניסה, גם ממת"ש כי הם אלו שאחראים על הכניסות של העובדים הפלשתינאים וגם ממשרד הבריאות בפן הבריאותי.

גאולה צמח: זאת בשים לב לכך שהחל מה-30.8 העובדים הפלשתינאים נכנסים במתווה יומי ובעצם הוראת השעה לא מופעלת למעשה ובסוף הוחלט כן להאריך לאור התחלואה, העליה בתחלואה לאחרונה ברשות הפלשתינאית,

אפרת רייטן: אם כי אני רואה, אם כי לפחות לפי הדיווחים שיש בתקשורת וגם לדעתי בנתונים שהועברו לוועדה יש כבר ירידה שם, זאת אומרת אין שמה כרגע עליה, דווקא זה הולך בהלימה כמו שקורה אצלנו.

גאולה צמח: בנתונים שהועברו אפשר לראות עליה בחודש ספטמבר.

גאולה צמח: ולכן אנחנו הסתמכנו על הנתונים האלה.

אפרת רייטן: או-קי.

אפרת רייטן: כשהנתונים שלנו הוצגו, באמת היתה עליה ואז היתה התייצבות ועכשיו יש שם ירידה, כמו אצלנו בדיוק.

אפרת רייטן: או-קי.

אפרת רייטן: אז בעצם אתם מבקשים שהוראת השעה הזאת תוארך בשלושה חודשים נוספים למצב שבעצם, לאפשרות,

גאולה צמח: למקרה שבו יהיה סגר,

אפרת רייטן: יהיה סגר ברשות או ביהודה ושומרון,

גאולה צמח: למקרה שבו יהיה סגר ברשות והעובדים הפלשתינאים,

אפרת רייטן: יצטרכו ללון כאן ולא לחזור חזרה.

גאולה צמח: ידרשו ללון בישראל לצורך עבודה.

אפרת רייטן: ואז בעצם מה מקנה להם הצו הזה?

גאולה צמח: הצו מקנה להם במקרה כזה שבו הם ידרשו ללון, מגורים הולמים וביטוח רפואי שהמעסיק צריך לדאוג להם, כי במצב שבשגרה, שלא בקורונה חוק עובדים זרים מחריג אותם מהחובה הזאת של המעסיק, בגלל שהם לא זקוקים לזה ולכן.

אפרת רייטן: אני זוכרת שבדיון הקודם גם נדמה לי הקו לעובד וגם המשתתפים כאן שבירכו על הזכויות האלה שלא קיימות בימי שגרה ואפילו ביקשו מאיתנו לנסות להפוך את הדבר הזה לדבר, לצו ולהוראה קבועה, משום שבאמת הצו הזה מחייב את המעסיק לתנאי לינה הולמים ולזכויות של ביטוח בריאות ועוד דברים כאלה ואחרים שלא ניתנים.

מופיד מרעי: עוד נושא שעלה גבירתי, הנושא של הפיקוח.

מופיד מרעי: העלינו את זה, דיברנו על זה.

אפרת רייטן: וגם את זה הייתי רוצה, את יכולה להתייחס לזה גאולה?

גאולה צמח: אני אתייחס לענין של הוראת קבע.

גאולה צמח: כשהתחלנו לעבוד בגלל הקורונה על הסדרת החובות האלה אז בעצם נודע לנו שיש עובדים פלשתינאים שמקבלים היתרי לינה בשגרה ללא קשר לקורונה ואז בעצם המצב הזה הסדיר גם את העובדים הללו.

גאולה צמח: אבל המטרה של הוראת השעה והצו שרוצים להאריך אותו היא רק מסדירה את הדרישה של עובדים פלשתינאים ללון בישראל בגלל הקורונה ולא במצב הרגיל.

גאולה צמח: במשרד שלנו הגורמים המקצועיים עכשיו בוחנים לצורך תיקון של הוראת קבע וזה מה שאני יכולה לומר בענין הזה.

אלינה ברדץ' יאלוב: מה בענין הפיקוח כמו ששאל חבר הכנסת?

גאולה צמח: בענין הפיקוח כפי שאם אתם זוכרים אנחנו בדיון הקודם הסברנו שבעצם סמכויות הפיקוח הם של רשות האוכלוסין וההגירה ושל זרוע עבודה, כשיש חלוקה פנימית ביניהם שמי שמפקח זה רשות אוכלוסין והגירה על ביטוח רפואי ומגורים הולמים, וזרוע עבודה מפקחת על ניכויי שכר בגין החובות הללו.

גאולה צמח: בגלל שהיה מחסור במפקחים בתקופת הקורונה וגם היום, בעצם במסגרת ההסדר, המשרדים המקצועיים היה הסדר עם המשרדים המקצועיים שהם יסייעו בפעולות הפיקוח, הם יצאו לשטח, יעבירו ממצאים בכל ענין לרשות הרלוונטית ואז יבחנו האם יש צורך לפעול או לא לפעול.

מופיד מרעי: אני רוצה רק לחדד את הנושא של הפיקוח.

אלינה ברדץ' יאלוב: רק שאלת הבהרה, בדיוק, אני גם רציתי.

אלינה ברדץ' יאלוב: מפקחי בניה, אנחנו מדברים על מחסור במפקחי בניה או מפקחים אחרים גם?

גאולה צמח: מפקחים על זכויות עובדים זרים.

מופיד מרעי: על כל העובדים.

מופיד מרעי: אני רוצה לחדד את הנקודה ולהזכיר לכולנו שלפני שבועיים היה אירוע של דריסת שוטר באתר בניה בנהריה, השוטר מירכא, על ידי מעסיק מעראבה נדמה לי, שהוא העסיק עובדים זרים אבל הם היו בלי תו והם ברחו.

מופיד מרעי: ולקח לכוחות האכיפה שלנו, המשטרה וגורמים נוספים לאתר אותם, את האחרונים איתרו כאן ליד הכניסה לירושלים.

מופיד מרעי: נושא הפיקוח גבירתי היושבת ראש הוא חשוב מאוד, אנחנו דנים על זה כל פעם, אנחנו מעלים את הנושא של הפיקוח בכל שלב.

מופיד מרעי: לי יש תחושה שמבוססת על עובדות, שנושא הפיקוח הוא חלש, אנחנו פחות מתייחסים לזה אבל הוא קריטי והוא, דבר ראשון אנחנו לא יכולים להתעלם ממנו, לא יכולים מה שנקרא לא להביא אותו בחשבון בכל תקנה.

גאולה צמח: רק אני אציין שלגבי פיקוח של העסקה בהיתר או לא, זה מצוי בסמכות רשות האוכלוסין וההגירה.

מופיד מרעי: אני מדבר על הפיקוח באופן כללי.

אפרת רייטן: כשאנחנו מדברים על הפיקוח במסגרת הדיון הספציפי הזה אנחנו מדברים על הפיקוח של ההוראות לפי הצו שבו אנחנו מדברים, זה פיקוח אחר וכמובן שאני מצטרפת לדבריו החשובים, מצילי חיים האלה שמדבר עליהם חבר הכנסת מופיד מרעי שאין בכלל ספק שצריך לטפל גם בענין הזה, אבל גם אנחנו העלינו את אותן שאלות שנוגעות לענין הפיקוח של הצו הזה, של צו עובדים זרים כאן, שאלנו אתכם, אני אחזור על אותן שאלות אולי ששאלנו פעם קודמת כי אז לא היו מספיק תשובות.

אלינה ברדץ' יאלוב: אני התבלבלתי כי אני לא הבנתי.

אפרת רייטן: או-קי.

אפרת רייטן: אז אנחנו טענו, שאלנו אתכם בפעם הקודמת האם באמת הוכשר צוות פיקוח וכמה תקני פיקוח ואכיפה נפתחו במשרד לטובת אכיפת הצו הזה, בפעם הקודמת אמרתם שיש לכם חוסר במפקחים, האם אנחנו נמצאים באותו מצב?

גאולה צמח: למיטב ידיעתי כרגע הם נמצאים בשלבים של גיוס מפקחים, שוב, זה לכלל המשק, זה לא לתחום ספציפי, אבל מאיר דוד אמור להיות איתנו בזום והוא יפרט.

אפרת רייטן: יש לנו?

אפרת רייטן: לא.

אפרת רייטן: ולגבי נוסח של נהלי עבודה כמו שאת אומרת וחלוקת אחריות, גם זה דבר שבא לידי ביטוי בפעם הקודמת והיתה תחושה שיש חוסר של תיאום בין המשרדים, אם זה חקלאות, פנים, בריאות ועבודה, כל אחד בעצם נוגע כאן בצו הזה מבחינת הפיקוח ואין איזה שהם נהלים מסודרים.

גאולה צמח: כשעבדנו על הוראת השעה אז גם היה נוהל בין כל המשרדים ואכן כפי שמאיר הציג בפעם הקודמת, מאיר הוא מנהל מינהל אזהרה ואכיפה אצלנו, הציג ואמר שהמפקחים שהוקצו מטעם המשרדים המקצועיים עברו הכשרה על ידי האגף של מאיר וגם אפרת למיטב זיכרוני מרשות ההגירה אמרה שמטעמם הם עברו הכשרה.

גאולה צמח: כדאי להסביר להם מה צריך לשאול, איזה ממצאים צריך לבדוק.

אפרת רייטן: זה אפרופו פשוט סיפורים שסיפרו לנו כאן בדיון הקודם על עובדים זרים שישנים על פיגומים וישנים בכל מיני תנאים לא תנאים, לא רק מסוכנים אבל באמת שהם לא ראויים ולא מכבדים, אז אנחנו לא יודעים, לא קיבלנו מכם אם חל איזה שהוא שינוי, שיפור, אם היו, אם בוצעו פיקוחים והוטלו סנקציות בתקופה הזאת.

גאולה צמח: רק בסגר הראשון כשהעובדים הפלשתינאים נדרשו ללון בישראל אז הנושא של הפיקוח היה רלוונטי כי הם באמת נדרשו ללון והם לנו כי אז היה צריך לבדוק שבאמת הם מקבלים את התנאים.

אפרת רייטן: אבל הפקחים שכבר קיימים הם לא בודקים באמת את התנאים האלה גם, כבר יש פקחים שאמורים לבדוק את הזכויות הסוציאליות, ביטוח ותנאי לינה.

אפרת רייטן: הם לא עושים את זה, לא קיבלתם תלונות, לא קיבלתם פניות, לא היו דיווחים בעת האחרונה?

גאולה צמח: כי הם לא נדרשו ללון מאז ה-30.8.2020.

אפרת רייטן: לא היה סגר.

אפרת רייטן: בסדר גמור.

אפרת רייטן: יש למישהו שאלות נוספות?

מופיד מרעי: אפשר להצביע.

נעה בן שבת: אם אפשר רק לשאול, אז באמת את אומרת שלא היה צורך בפיקוח כי המצב היה, כי לא היו עובדים.

נעה בן שבת: הצו הזה חל רק על עובדים, אין עובדים עם היתרי שהייה בענף הבנין חוץ מאלה, עובדים פלשתינאים הכוונה.

גאולה צמח: אז זה מה שאמרתי, כפי שנמסר לנו כן יש עובדים פלשתינאים בכל, כנראה בכל הנושאים שמקבלים היתרי לינה בשגרה ללא קשר לקורונה וגם היום, אבל הצו מסדיר בעצם מצב של סגר ודרישה של העובדים ללון בישראל במצב של סגר.

נעה בן שבת: אבל למה את קוראת את זה שזה חל רק במקרה של סגר?

גאולה צמח: מטרת הצו מלכתחילה, הוראת השעה היתה כדי להסדיר את הכניסה שלהם במצב של סגר.

נעה בן שבת: אבל השאלה אם, זה אולי מטרתו אבל השאלה אם את אומרת שהוא לא חל על עובדים אחרים.

גאולה צמח: היום הוא כן יחול על עובדים שישנים פה.

גאולה צמח: אבל באופן עקרוני.

גאולה צמח: אבל אם הם לא לנים,

נעה בן שבת: עובדים עם היתרי לינה, לא בגלל הסגר.

נעה בן שבת: אם יש להם היתרי לינה לא בגלל הסגר זה חל עליהם, זה מחייב את המעסיק.

אפרת רייטן: זה לא קשור רק לנגיף הקורונה.

נעה בן שבת: לכאורה, יש קשר לנגיף הקורונה כי האפשרות גם להאריך בצו היא רק כל עוד יש הכרזה על נגיף הקורונה, והמטרה מלכתחילה היתה להתמודד עם הסגרים, אבל השאלה אם זה לא מטיל בינתיים אחריות.

נעה בן שבת: אנחנו בעצם משאירים פה איזה שהוא צו, הוא נשאר באיזה תרדמת כזאת כי אין כרגע צורך, אבל בכל זאת אומרים לנו תאריכו תאריכו ויכול להיות שהתנאים, אני רוצה להזכיר שלמשל באתרי בניה אפשרו למעסיקים להלין את העובדים הזרים בתוך האתר, בדירות גמורות בתוך האתר, אבל בדירות בתוך האתר.

נעה בן שבת: יכול להיות שאם זה לא כזאת דחיפות אולי לא צריך לאפשר תנאים כאלה, אולי צריך לחשוב על זה מחדש, אולי יכול להיות, אולי צריך לחשוב באמת על כל הענין הזה מחדש ולא רק להאריך אם אין בזה צורך.

אפרת רייטן: מה אנחנו רוצים להנחות את המשרד?

אלינה ברדץ' יאלוב: מה שאת אומרת זה משהו שהוא, לא מה שהבנתי, בואי נגיד ככה.

אלינה ברדץ' יאלוב: מה שהבנתי שזה קשור לעובדים הספציפיים האלה שבתקופה הסגר יכולים לפעול כך וכך.

אלינה ברדץ' יאלוב: את אומרת שבעצם, נעזוב רגע את הסגר, כרגע זה חל על כל העובדים הזרים באופן,

גאולה צמח: אני רק אתקן את עצמי, עכשיו התעדכנתי, לעמדתנו ובגלל שכל מטרת ההוראת שעה היתה להסדיר את מצב העובדים הפלשתינאים שנדרשו ללון רק במצב של סגר, אז זה יחול רק במצב של סגר ולא על עובדים שלנים פה בשגרה.

אפרת רייטן: אז אם אין למישהו עוד הערה,

נעה בן שבת: משרד המשפטים ביקש להעיר הערות לגבי הצו.

עו"ד לינא סאלם: אין לנו התייחסות מעבר למה שנאמר כאן, גאולה גם חידדה את זה שהוראת השעה הזאת היא הוראת שעה שחלה אך ורק במצב של סגר, זה בעצם מה שמופיע בדברי ההסבר וזה מה שהיה גם אז כאשר עשו את הוראת השעה הזאת.

עו"ד לינא סאלם: זה הדבר היחיד שחשוב לנו לחדד אותו כדי שלא יצא מצב שאנחנו מטעים את המעסיקים או את המפקחים.

אפרת רייטן: בסדר גמור.

אפרת רייטן: אז אם אין עוד הערות אז נועה את רוצה בבקשה להקריא.

נעה בן שבת: צו עובדים זרים נגיף הקורונה החדש, הוראת שעה, תיקון מספר 21, הארכת תוקף הוראת שעה תשפ"ב-2021.

נעה בן שבת: בתוקף סמכותי לפי סעיף 2 לחוק עובדים זרים נגיף הקורונה החדש הוראת שעה תיקון מספר 21 התש"פ-2020 ובאישור ועדת העבודה הרווחה והבריאות של הכנסת, אני מצווה לאמור: 1.

נעה בן שבת: התקופה האמורה בסעיף 1 לחוק מוארכת בזה בשלושה חודשים עד יום ה' בשבט תשפ"ב, 7.1.2022, או עד תום תקופת ההכרזה מצב חירום בשל נגיף הקורונה, לפי חוק סמכויות מיוחדות להתמודד עם נגיף הקורונה החדש, הוראת שעה תש"פ-2020 לפי המוקדם.

אפרת רייטן: תודה רבה.

אפרת רייטן: אז מי בעד נוסח ההצעה.

אפרת רייטן: שניים.

אפרת רייטן: מי נגד?

אפרת רייטן: אין.

אפרת רייטן: נמנעים אין.

אפרת רייטן: בעד – פה אחד

אפרת רייטן: רק אני אומר כזה דבר, אני זוכרת שבאמת בדיון הקודם הנציגים של העובדים בירכו על, נקרא לזה לפוטנציאל של הצו הזה, כי כרגע כמו שאת אומרת הוא לא בעצם מיושם הלכה למעשה כי אין סגרים.

אפרת רייטן: אבל ההסדרה הזאת של להטיל איזה שהיא חובת זכויות אדם אני חושבת בסיסיות כשהם לנים פה בארץ אצלנו תחת אחריותו של מעסיק, לנסות להסדיר את זה באופן מלא, אני זוכרת שהם בירכו על זה, אני מבינה שאתם כן עובדים על גירסה כזאת של תקנות חוק.

גאולה צמח: אנחנו בוחנים את זה כרגע.

אפרת רייטן: מצויין.

אפרת רייטן: אז תודה רבה ונוסח הצו והתקנות התקבלו.

אפרת רייטן: ובזה ננעלת הישיבה.

אפרת רייטן: תודה רבה.